Mann alvorlig skadd etter knivstikking i Oslo
Knivofferet har fått punktert en lunge. Tilstanden betegnes som alvorlig, men stabil, opplyser vaktleder Per Olav Utgaard ved kriminalvakta i Oslo til NTB lørdag kveld. Politiet fikk natt til lørdag melding om bråk fra en leilighet på Etterstad og rykket ut. - En person var knivstukket og ble fraktet med ambulanse til sykehus, sier Utgaard. Han opplyser at en mann som var på stedet, ble pågrepet. Han sitter fortsatt i arrest, ifølge Utgaard. Politiet vet foreløpig ikke så mye om hva som har skjedd og hva som var motivet for knivstikkingen.
Mannen som ble knivstukket på Etterstad i Oslo, ligger alvorlig skadet på Ullevål sykehus.